钦定古今图书集成/理学汇编/学行典/第263卷 > 宗炳
## 钦定古今图书集成/理学汇编/学行典/第263卷 > 宗炳

按《宋书隐逸传》：“宗炳，字少文，南阳涅阳人也。祖承，宜
都太守。父繇之，湘乡令。母同郡师氏，聪辩有学义，教
授诸子。炳居丧过礼，为乡闾所称。刺史殷仲堪、桓元
并辟主簿，举秀才，不就。高祖诛刘毅，领荆州，问毅府
咨议参军申永曰：‘今日何施而可’？永曰：‘除其宿衅，倍
其惠泽，贯叙门次，显擢才能，如此而已’。高祖纳之，辟”
炳为主簿，不起。问其故，答曰：“栖丘饮谷，三十馀年。”高
祖善其对。妙善琴书，精于言理，每游山水，往辄忘归。
征西长史王敬弘每从之，未尝不弥日也。乃下入庐
山，就释慧远考寻文义。兄臧为南平太守，逼与俱还，
乃于江陵三湖立宅，闲居无事。高祖召为太尉参军，
不就。二兄蚤卒，孤累甚多，家贫无以相赡，颇营稼穑。
高祖数致饩赉，其后子弟从禄，乃悉不复受。高祖开
府辟召，下书曰：“吾沗大宠，思延贤彦，而兔罝潜处，考
槃未臻，侧席丘园，良增虚伫。南阳宗炳、雁门周续之，
并植操幽栖，无闷巾褐，可下辟召，以礼屈之。”于是并
辟太尉掾，皆不起。宋受禅，征为太子舍人。元嘉初，又
征通直郎。东宫建，征为太子中舍人，庶子，并不应。妻
罗氏亦有高情，与炳协趣。罗氏没，炳哀之过甚，既而
辄哭寻理，悲情顿释，谓沙门释慧坚曰：“死生之分，未
易可达，三复至教，方能遣哀。”衡阳王义季在荆州，亲
至炳室，与之欢䜩，命为咨议参军，不起。好山水，爱远
游，西陟荆巫，南登衡岳，因而结宇衡山，欲怀尚平之
志。有疾，还江陵，叹曰：“老疾俱至，名山恐难遍睹，唯当
澄怀观道，卧以游之。”凡所游履，皆图之于室。谓人曰：
“抚琴动操，欲令众山皆响。”古有金石弄，为诸桓所重，
桓氏亡，其声遂绝，唯炳传焉。太祖遣乐师杨观就炳
受之。炳外弟师觉授亦有素业，以琴书自娱。临川王
义庆辟为祭酒、主簿，并不就，乃表荐之，会病卒。元嘉
二十年，炳卒，时年六十九。衡阳王义季与司徒江夏
王义恭《书》曰：“宗居士不救所病，其清履肥素，终始可
嘉”，为之恻怆，不能已已。子朔，南谯王义宣车骑参军。
次绮，江夏王义恭司空主簿。次昭，郢州治中。次说，正
员郎。